Revisionsfirma har indgået forlig med konkursboet i sagen om IT Factorys kollaps. Derfor betaler firmaet 333 millioner kroner til resterne af den skandaleramte virksomhed.

Forliget indebærer, at det tidligere revisionsfirma KPMG betaler 222 millioner kroner plus renter. Dermed bliver det samlede beløb til op imod 333 millioner kroner, oplyser parterne ifølge Børsen.

Avisen citerer en pressemeddelelse fra Kammeradvokaten.

- Efter drøftelser med konkursboets hovedkreditorer er der i en periode pågået forhandlinger om en forligsmæssig løsning af den verserende retssag. På denne baggrund er der i dag indgået en forligsmæssig aftale mellem sagens parter, skriver Kammeradvokaten ifølge Børsen.

- Forliget indebærer, at IT Factory A/S under konkurs modtager kr. 333 mio. til sagens endelige afgørelse. Forliget er forelagt for og godkendt af alle beløbsmæssigt væsentlige kreditorer i IT Factory A/S under konkurs. Den uenighed, der førte til konkursboets anlæg af retssagen anses hermed for afsluttet ved forliget.

Siden sagen blev anlagt, er KPMG fusioneret med revisions- og konsulentvirksomheden EY, og sagen blev isoleret i det gamle partnerselskab, som i dag hedder CJ Partnership. Regningen bliver dog betalt af revisorernes forsikringsselskaber. Ifølge nyhedsbureauet Ritzau havde kurator i konkursboet, Boris Frederiksen, oprindeligt krævet 920 millioner kroner i erstatning.

Sagen om IT Factory: